"ไตรรงค์"เบรกประมูลข้าว5แสนตันพรุ่งนี้
สามสี ภูเขาทอง ปัดรัฐบาลเปิดประมูลข้าว 2ล้านตัน เตรียมระงับประมูลล็อตใหม่พรุ่งนี้
21 ก.พ. 2553

สามสี ภูเขาทอง ปัดรัฐบาลเปิดประมูลข้าว 2ล้านตัน เตรียมระงับประมูลล็อตใหม่พรุ่งนี้
นายไตรรงค์  สุวรรณคีรี  รองนายกรัฐมนตรีด้านเศรษฐกิจ  กล่าวว่า  รัฐบาลไม่มีนโยบายเปิดประมูลข้าวในสต๊อกจำนวน 2,000,000 ตันตามที่เป็นข่าว ซึ่งเป็นปัจจัยด้านลบที่ส่งผลให้ราคาข้าวในตลาดโลกปั่นปวนและตกต่ำลง  โดยราคาจำหน่ายข้าวของไทยตกลงจาก 17,000 ตันในช่วงต้นเดือนกุมภาพันธ์  เหลือเพียง 14,500 ตัน ทำให้เกษตรกรผู้ปลูกข้าวในหลายพื้นที่ได้ความเดือดร้อน  รวมถึง ข้าวฤดูกาลใหม่ที่จะออกสู่ตลาดในช่วงต้นเดือนมีนาคมนี้
ส่วนกระแสข่าวว่ามีการปรับเกณฑ์การหักค่าเสื่อมคุณภาพข้าว  รองนายกรัฐมนตรี ยืนยันว่า คณะกรรมการนโยบายข้าวแห่งชาติ(กขช.) ไม่เคยมีการหักจากราคาข้าวที่จะมีการประมูลยังคงใช้เกณฑ์คิดต้นทุนข้าวในสต๊อกของรัฐบาล โดยห้ามข้าราชการนำข้าวเสื่อมคุณภาพปรับลดราคาจำหน่ายให้กับพ่อค้าคนกลาง เพราะต้องมีการจำหน่ายในราคาสูงกว่าท้องตลาดเพื่อช่วยเหลือเกษตรกร โดยเฉพาะข้าวที่มีระยะเวลาเก็บรักษานาน 5 ปี จะเสื่อมคุณภาพลงร้อยละ 40 ต้องจำหน่ายเป็นอาหารสัตว์เท่านั้น
อย่างไรก็ตาม  จะมีการหารือกับ นายกรัฐมนตรี เพื่อเรียกประชุมคณะกรรมการนโยบายข้าวแห่งชาติ(กขช.)ภายในสัปดาห์หน้า เพื่อพิจารณาเกี่ยวกับราคาข้าวที่ตกต่ำลงจากกระแสข่าวที่ออกไป โดยจะมีการระงับการเปิดประมูลข้าวในวันพรุ่งนี้ที่ กระทรวงพาณิชย์ จะมีการเปิดประมูลข้าวจำนวน 500,000 ตัน เพื่อดึงให้ราคาข้าวที่ตกต่ำลงปรับราคาขึ้นมา